text: Brandvarm minister satte ild til heden
  25 marts 2017 kl. 21.01
  Miljø- og Fødevareminister lagde vejen forbi Vrøgum Plantage, hvor de også i dag satte ild til heden.
  Det er sæson for hedeafbrændinger. I dag var dog ekstra speciel i Vrøgum Plantage, hvor der var fint besøg.
  - Nu kommer ministeren jo i dag, og han skal undervises i afbrænding af heden. Han skal se hvordan vi gør herude for at pleje vores heder, det giver selvfølgelig lidt pres, siger Bjarne Slaikjær, der er naturvejleder ved Naturstyrelsen Blaavanshuk, til TV SYD.
  Ministeren Bjarne Slaikær taler om er hans øverste chef nemlig miljø- og fødevareminister Esben Lunde Larsen (V)
  Man brænder hedelandskabet af for at bevare lyngen. Lader man det bare passe sig selv, så tager fyrbuske over og kan på få år blive til en skov, der dækker det hele. Efter afbrændingen kan nye lyngskud komme op af jorden og være til glæde for kronvildt.
  Det var en interesseret minister, der var trukket i arbejdstøjet for at hjælpe til med afbrændingen.
  - Vi sikrer nogle områder til vores dyre- og planteliv, som vi ikke kan have, hvis vi ikke har de her hedeområder. Det er fantastisk at man kan bruge en gammel metode i nutiden til at sikre noget god natur, siger Esben Lunde Larsen til TV SYD.
  Hedeafbrædnigerne i vestjylland fortsætter til omkring den 1. april.
  